b'\n_START_ARTICLE_\nAlenka Spacal\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0tudirala je na Filozofski fakulteti Univerze v Ljubljani, kjer je diplomirala (2001) in magistrirala (2004) iz filozofije. Z doktorsko disertacijo Konceptualizacija spola skozi vizualne reprezentacije lastnega telesa v feministi\xc4\x8dnih umetni\xc5\xa1kih praksah je leta 2011 doktorirala na Oddelku za sociologijo. Na teoreti\xc4\x8dnem podro\xc4\x8dju je raziskovala feministi\xc4\x8dno vizualno umetnost. O vpra\xc5\xa1anjih spola je pisala tako v strokovnih \xc4\x8dlankih za odrasle kot tudi v besedilih za otroke. Kot samozaposlena v kulturi deluje pod okriljem Bajalke, zavoda za zalo\xc5\xbeni\xc5\xa1tvo in umetnost pripovedovanja. Ukvarja se predvsem z ustvarjanjem avtorskih slikanic. Svoje pravljice pripoveduje otrokom ob ilustracijah. Z ilustracijami se je samostojno predstavila v Galeriji Alkatraz, v Kulturnem centru Q, v Klubu YHD, v Gori\xc5\xa1ki knji\xc5\xbenici Franceta Bevka, na Filozofski fakulteti UL, v Knjigarni Lutkovnega Gledali\xc5\xa1\xc4\x8da Ljubljana in v Galeriji Instituta \xc2\xbbJo\xc5\xbeef Stefan\xc2\xab. Skupinsko je ve\xc4\x8dkrat razstavljala v okviru Sekcije ilustratorjev ZDSLU, na Slovenskem bienalu ilustracije, v Hi\xc5\xa1i na hribu in drugod. Redno razstavlja tudi na ilustratorskih bienalih v tujini (v Zagrebu, Beogradu in Bratislavi).\n_START_SECTION_\nRadijska pravljica Nor\xc4\x8dije Rde\xc4\x8dekrogle budilke\n_START_PARAGRAPH_\nNor\xc4\x8dije Rde\xc4\x8dekrogle budilke, Radio Slovenija, Prvi program, Oddaja Lahko no\xc4\x8d, otroci, 27. 1. 2011, ob 19.45 h (pravljica je bila odkupljena na Javnem nate\xc4\x8daju za izvirne slovenske pravljice za oddajo Lahko no\xc4\x8d, otroci, 2010).\n_START_SECTION_\nAvtoportreti (2003\xe2\x80\x932005), olje na kuhinjskih krpah\n_START_PARAGRAPH_\nAvtoportreti (2003\xe2\x80\x932005), z oljnimi barvami naslikani na kuhinjske krpe, so prvo ve\xc4\x8dje delo, s katerim se je avtorica predstavila v javnosti. Lastne podobe je v obliki performansa Obe\xc5\xa1enka v galerijskih prostorih obe\xc5\xa1ala na vrv za su\xc5\xa1enje perila. Ob ironi\xc4\x8dnem \xc2\xbbgospodinjskem\xc2\xab\xc2\xa0konceptu je svoje zgodbe ume\xc5\xa1\xc4\x8dala v \xc5\xa1ir\xc5\xa1i dru\xc5\xbebeni kontekst, s \xc4\x8dimer je problematizirala odnos med osebnim in politi\xc4\x8dnim. Med poigravanjem s podobami lastnega dru\xc5\xbebenega spola se je predstavila v razli\xc4\x8dnih marginaliziranih identitetah ter s tem odprla tudi vpra\xc5\xa1anja, ki se nana\xc5\xa1ajo na spolno usmerjenost, raso in religijo. Avtoportreti (2003\xe2\x80\x932005) so bili razstavljeni na lezbi\xc4\x8dnih, feministi\xc4\x8dnih in queer razstavah doma ter v tujini.'